# חקלאות ואי ביטחון תזונתי בישראל בראי מלחמת "חרבות ברזל"

**כותרת מודגשת:** **בעיית אי הביטחון התזונתי צפויה להחמיר עקב מלחמת "חרבות ברזל" והשפעותיה הכלכליות**

הדו"ח הלאומי לאובדן מזון והצלת מזון מפורסם זו השנה השמינית ע"י לקט ישראל ו-BDO, בפעם הרביעית בשיתוף המשרד להגנת הסביבה ולראשונה בשיתוף משרד הבריאות. **ממצאי דו"ח זה נוגעים אמנם לשנת 2022, אולם נוספה התייחסות ראשונית להשלכות המלחמה על אובדן המזון, אי-הביטחון התזונתי בישראל וכדאיות הצלת המזון לאור ההתרחשויות.**

הצלת מזון מהווה כלי להרחבת עתודות מזון ולהבטחת ביטחון תזונתי בשגרה ובעתות משבר. מלחמת חרבות ברזל מחדדת את החשיבות הלאומית של הצלת מזון ככלי מדיניות מרכזי להתמודד עם בעיית אי-הביטחון התזונתי. המלחמה הביאה לפגיעה באוכלוסיות החלשות במדינה ולהגברת אי-הביטחון התזונתי בשני מישורים.

**1. ירידה בהיקף המזון להצלה כתוצאה מפגיעה בחקלאות המקומית**

המלחמה הביאה לפגיעה בהיקף התוצרת החקלאית הזמינה למשק וגידול באובדן המזון בשל:

* הפחתה של כ-**30,000 עובדים זרים ופלסטינים** המהווים כ-**40% מכוח העבודה** בענף
* הגבלת גישה לכ-**30% משטחי החקלאות** בישראל הנמצאים באזור הנגב המערבי וקו העימות
* התוצאה – גידול של 60,000 טונות ביבוא מזון, עלייה של עשרות אחוזים במחירי תוצרת חקלאית

כ-30% משטחי החקלאות בישראל נמצאים באזורי הקו הראשון של המלחמה. בעוטף עזה, המכונה "אסם התבואה של ישראל", נמצאים כ-20% מכלל שטחי החקלאות בארץ ובו נמצאים 60% משטחי תפוחי האדמה, כ-50% משטחי העגבניות, 40% משטחי גידול הגזר והכרוב[[1]](#footnote-1). באיזור קו העימות בצפון נמצאים כ-10% נוספים משטחי החקלאות בישראל ובהם כ-60% משטחי מטעי תפוחי העץ ומעל ל-35% משטחי מטעי האפרסקים. מלבד גידולים חקלאיים, גבול הצפון מהווה גם מקור ייצור מרכזי לביצים, ופטמי הודו[[2]](#footnote-2).

כתוצאה מהמלחמהשטחים חקלאיים רבים בעוטף עזה ובקו העימות הפכו לשטחים צבאיים, חלק מהגידולים נרמסו כתוצאה מהפעילות הצבאית, והשטחים החקלאיים נותרו מיותמים: אם מחוסר יכולת להגיע אליהם, ואם מחסור משמעותי בידיים עובדות. המלחמה הביאה באופן מיידי לירידה משמעותית של כ-30,000 עובדים בחקלאות, המהווים כ-40% ממצבת כוח האדם בענף, מתוכם כ-10,000 עובדים זרים שעזבו את הארץ וכ-20,000 עובדים פלסטינים שנמנעה כניסתם[[3]](#footnote-3). התוצאה הינה פגיעה אנושה בחקלאים ובענף החקלאות.

תוצרת חקלאית בשלה שלא נקטפה ובעלי חיים שלא טופלו כראוי, **הביאו לגידול באובדן המזון וכתוצאה מכך למחסור בתוצרת חקלאית בשווקים ועליית מחירים**. על מנת להתמודד עם המחסור שנוצר במשק, גדלו היקפי ייבוא התוצרת החקלאית בין ה-8 באוקטובר וה-17 בדצמבר יובאו לישראל כ-60 אלף[[4]](#footnote-4) טונות תוצרת טרייה, פי שניים מהיקף היבוא בחודשים מקבילים. מדינות היבוא המובילות בתקופת המלחמה הינן טורקיה, שאחראית לכ-44% מהתוצרת שיובאה, ירדן לכ-14% מהתוצרת המיובאת והולנד לכ-11%מהתוצרת. הניסיון מראה כי החלפת היצור המקומי ביבוא לא פתרה את השפעת הפגיעה בחקלאות על הבטחון התזונתי שכן היא לוותה בעליית מחירים חדה.

**2. פגיעה בביטחון התזונתי עקב עליית מחירי תוצרת חקלאית וירידה ברמת החיים**

* + עליית מחירי פירות וירקות בעשרות אחוזים
	+ ירידה בצמיחת המשק – פגיעה בכח הקניה

על אף הגידול בהיקפי הייבוא, המלחמה הביאה להתייקרות משמעותית במחירי תוצרת חקלאית בשוק הסיטונאי: מחירי העגבניות האמירו בכ-50% בשבוע שלאחר פרוץ המלחמה ועמדו בדצמבר על מחיר סיטונאי הגבוה ב-33% ממחירן ערב המלחמה. מחירי המלפפונים האמירו בכ-90% בפרק זמן זה ומחירי תפוחי האדמה עלו בכ-40% בשבועיים הראשונים ללחימה ועמדו בדצמבר על מחיר סיטונאי הגבוה בכ-20% ממחירם טרום המלחמה[[5]](#footnote-5).

השפעות המלחמה על הצע התוצרת החקלאית צפויים להמשך. ההערכות הינן כי צפוי מחסור בעגבניות בחודשי החורף בהיקף של כ-30%, בשוק המלפפונים צפוי מחסור נקודתי של כ-10% בחודש ינואר 2024 והיקפי תבואת הכרוב עשויים להיות נמוכים בכ-20%[[6]](#footnote-6). חוסרים אלו הנם בעלי השפעה כפולה. פיחות בתוצרת חקלאית מפחית את פוטנציאל הצלת המזון מהשדה והעברתו לנזקקים מחד ומביא לעליית מחירים של תוצרת חקלאית ולצריכה מועטת עוד יותר של פירות וירקות בקרב אוכלוסיות מוחלשות מאידך.

**עליה במחירי המזון ובמחירי פירות וירקות, לצד פגיעה כלכלית במשק כולו ובפרט בעסקים קטנים, עצמאיים, משפחות המגוייסים והמפונים תוך ירידה בהיקף התעסוקה במשק, עלולה להביא להחמרת אי-הביטחון התזונתי של אוכלוסיות מוחלשות תוך גידול במספר הנזקקים למזון.** דו"ח זה וכן דו"ח העוני ואי-השוויון לשנת 2022 של ביטוח לאומי מראים כי קיים מתאם חיובי בין מצב כלכלי ונגישות למזון בריא[[7]](#footnote-7) ועל כן המלחמה צפויה **להביא גם לגידול במספר האנשים אשר אין באפשרותם לצרוך סל מזון בריא.**

דו"ח אובדן המזון השנה כולל לראשונה בחינה של העלות הבריאותית כתוצאה מאי-ביטחון תזונתי. העלות הבריאותית העודפת למשק מאי-ביטחון תזונתי בישראל בשנת 2022 עומדת על 5.2 מיליארד ₪, אשר הינם כ-5% מהוצאות הבריאות הלאומיות. גידול בכמות האנשים אשר אין באפשרותם לצרוך סל מזון בריא יביא לעלייה נוספת בהיקף הוצאות הבריאות בישראל.

המצב הקיים, כתוצאה מהמלחמה, של חוסר יציבות בהיצע המזון המקומי לצד עליית המחירים, מדגיש את חשיבותה של חקלאות ישראלית מקומית לחוסנה וקיומה של המדינה. במבחן התוצאה, מדיניות הייבוא הממשלתית לא הוכיחה את עצמה כאשר לא פתרה את בעיית עליית המחירים והמחסור בתוצרת כתוצאה מהמשבר. נראה כי הפתרון של ייבוא תנובות חקלאיות, גם בעתות שגרה, אינו מספק כדי להבטיח בטחון תזונתי ואף מגלם סיכון.

**המציאות הכלכלית לאחר המלחמה, הכוללת עלייה בהיקף האוכלוסייה שנמצאת באי-ביטחון תזונתי, העמקת אי-הביטחון התזונתי הקיים, וכל זאת במקביל לגידול בהיקפי אובדן מזון – מחדדת את הצורך בשימוש בכלי המדיניות של הצלת מזון והעברתו לצריכה על ידי אוכלוסיות מוחלשות להתמודדות גם בתקופות של משברים.**

1. למ"ס, השלכות כלכליות של מלחמת "חרבות ברזל" על ענף החקלאות [↑](#footnote-ref-1)
2. למ"ס - [עברית - מלחמת חרבות ברזל – יחד ננצח! (cbs.gov.il)](https://www.cbs.gov.il/he/Pages/%D7%9E%D7%9C%D7%97%D7%9E%D7%AA-%D7%97%D7%A8%D7%91%D7%95%D7%AA-%D7%91%D7%A8%D7%96%D7%9C%E2%80%93%D7%91%D7%99%D7%97%D7%93-%D7%A0%D7%A0%D7%A6%D7%97.aspx) [↑](#footnote-ref-2)
3. נתוני משרד החקלאות [↑](#footnote-ref-3)
4. נתוני משרד החקלאות [↑](#footnote-ref-4)
5. סקר מחירי תוצרת הארץ של משרד החקלאות - [תוצרת הארץ - מחירי תוצרת הארץ (moag.gov.il)](https://prices.moag.gov.il/#/) [↑](#footnote-ref-5)
6. משרד החקלאות [↑](#footnote-ref-6)
7. [דוח ממדי העוני והאי-שיוויון בהכנסות של הביטוח הלאומי 2022](https://www.btl.gov.il/Publications/oni_report/Documents/oni2022.pdf) [↑](#footnote-ref-7)